In nomine Domini, amen. Anno incarnationis eiusdem millesimo trecentesimo secundo, mense maii, Ego Petrus de Uilla subtus Geureyum, domicellus, notum facio uniuersis quod ego sponte, prouide, sine ui et metu et aliqua circonuentione, uendo et in perpetuum quitto pro me et meis heredibus abbati et conuentui Sancti Stephani Dyuionensis, nouem iornalia cuiusdam nemoris, quod dicitur nemus de Baalanges, situm in finagio de Uilla subtus Geureyum, que quidem nouem iornalia habebam pro indiuiso in nemore supradicto. Item et quicquid iuris, actionis, rationis et dominii habeo in nemore supradicto, precio scilicet triginta et duarum librarum Turonensium, de quibus solutionem integram recepi a dictis emptoribus in pecunia numerata, et me teneo pro pagato. Quare de predictis omnibus uenditis deuestio me et meos heredes et dictos emptores corporaliter inuestio de eisdem, confitens per iuramentum meum quod omnia in dicta uenditione contenta erant de feodo abbatis et conuentus predictorum. Et promitto pro me et meis per dictum iuramentum et sub obligatione omnium bonorum meorum, predicta in uenditione contenta, predictis abbati et conuentui et eorum successoribus contra omnes perpetuo garantire et contra dictam uenditionem de cetero non uenire. Renuncians in hoc facto omnibus que contra tenorem presentium litterarum possent obici seu dici. Et uolo me compelli ad omnium obseruanciam premissorum, quasi ex re adiudicata per curiam domini ducis Burgundie, cuius iuridictioni quo ad hoc suppono me et meos heredes. In quorum testimonium litteris istis sigillum dicte curie rogaui apponi. Actum in presencia Hugonis de Cabilone notarii Dyuionis, Renaudi de Parreceyo et Griffonis Graindorge, testium ad hoc uocatorum, anno et mense supradictis.